Document ID: 32014D0013

PROVEDBENA ODLUKA KOMISIJE
оd 11. prosinca 2013.
o potvrdi mjera koje je predložila Ujedinjena Kraljevina za zaštitu morskih ekosustava na područjima očuvanja Haisborough Hammond i Winterton, od Start Pointa do Plymouth Sounda i Eddystonea te Land's End i Cape Bank
(priopćeno pod brojem dokumenta C(2013) 9003)
(Vjerodostojni su samo tekstovi na engleskom, francuskom i nizozemskom jeziku)
(2014/13/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru Zajedničke ribarstvene politike (1), a posebno njezin članak 9. u vezi s člankom 8. stavkom 3.,
budući da:
(1)
Direktivom Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (2) omogućuje se uspostava posebnih područja očuvanja na razini EU-a. Na temelju članaka 3. i 4. te Direktive od država članica zahtijeva se da uspostavljaju posebna područja očuvanja i na temelju članka 6. da poduzimaju potrebne mjere za zaštitu tih područja od uznemiravanja i pogoršanja.
(2)
Provedbenom odlukom Komisije 2012/13/EU (3) područja Haisborough, Hammond i Winterton (UK0030369), od Start Pointa do Plymouth Sounda i Eddystonea (UK0030373) te Land's End i Cape Bank (UK0030375) uključena su na popis područjâ od značaja za Zajednicu u skladu s člankom 4. stavkom 2. Direktive 92/43/EEZ.
(3)
Mjere u vezi s očuvanjem i iskorištavanjem živih vodenih bogatstava te upravljanjem njima podliježu pravilima zajedničke ribarstvene politike.
(4)
Člankom 9. Uredbe (EZ) br. 2371/2002 državama članicama dopušteno je da poduzmu nediskriminirajuće mjere u cilju smanjenja utjecaja ribolova na očuvanje morskih ekosustava unutar pojasa od 12 morskih milja, uz uvjet da Unija nije donijela mjere koje se odnose na očuvanje i upravljanje izričito u tom području. Direktivom 92/43/EEZ zahtijeva se donošenje mjera potrebnih za očuvanje tih područja. Mjere koje donose države članice moraju biti u skladu s ciljevima utvrđenima člankom 2. Uredbe (EZ) br. 2371/2002 i ne smiju biti manje stroge od postojećeg zakonodavstva Unije. Ako se mjere primjenjuju na ribarska plovila iz ostalih država članica, potrebno je o njima obavijestiti Komisiju, dotične države članice i dotična regionalna savjetodavna vijeća te ih naknadno mora potvrditi Komisija.
(5)
O mjerama koje namjerava poduzeti u prethodno navedena tri područja očuvanja Ujedinjena Kraljevina obavijestila je 18. studenoga 2013. Belgiju i Francusku, države članice na koje se mjere odnose te Regionalno savjetodavno vijeće za Sjeverno more, Regionalno savjetodavno vijeće za sjeverozapadne vode i Europsku komisiju.
(6)
Mjerama koje je Ujedinjena Kraljevina donijela na temelju Direktive 92/43/EEZ uspostavljaju se tri područja očuvanja i zabranjuje uporaba svih pridnenih povlačnih ribolovnih alata unutar posebnih područja u svakom od tri određena područja očuvanja. Za potrebe mjera na koje se odnosi ova Odluka, Ujedinjena Kraljevina definira pridneni povlačni alat kao svaki ribolovni alat koji se gura ili povlači kroz vodu i dodiruje morsko dno. To uključuje pridnene povlačne mreže sa širilicama, pridnene povlačne mreže s gredom te povlačna i usisna jaružala.
(7)
Mjerama koje je predložila Ujedinjena Kraljevina želi se pridonijeti provedbi Direktive 92/43/EEZ i one su u skladu s ciljevima utvrđenima člankom 2. Uredbe (EZ) br. 2371/2002, posebno u vezi s predostrožnim pristupom kojeg se treba pridržavati pri provođenju mjera namijenjenih zaštiti i očuvanju živih vodenih bogatstava,
DONIJELA JE OVU ODLUKU:
Članak 1.
Potvrđuju se mjere koje je predložila Ujedinjena Kraljevina za zaštitu morskih ekosustava na područjima očuvanja Haisborough Hammond i Winterton, od Start Pointa do Plymouth Sounda i Eddystonea te Land's End i Cape Bank, kako je utvrđeno u Prilogu.
Članak 2.
Ova Odluka upućena je Kraljevini Belgiji, Francuskoj Republici i Ujedinjenoj Kraljevini Velike Britanije i Sjeverne Irske.
Sastavljeno u Bruxellesu, 11. prosinca 2013.

Labels: 11
18
6
20